**Прв јавен состанок на Агенцијата за аудио и аудиовизуелни медиумски услуги за 2017 година**

**Добиени ставови и мислења и став на Агенцијата по истите**

**- 30.03.2017 година -**

Првиот јавен состанок на Агенцијата за аудио и аудиовизуелни медиумски услуги се одржа во просториите на Агенцијата, Палата Панко Брашнаров, на 30 март 2017 година, со почеток во 12 часот.

Воведно обраќање имаше директорот на Агенцијата д-р Зоран Трајчевски, кој ги презентираше реализираните активности од првиот квартал, согласно Програмата за работа на Агенцијата за аудио и аудиовизуелни медиумски услуги за 2017 година. На состанокот беа презентирани и резултатите од прекршочните постапки кои Агенцијата ги поведе согласно Изборниот законик, за Предвремените парламентарни избори во 2016 година, и забелешките и размислувањата на Агенцијата за измени во Изборниот законик.

На крајот од состанокот беше отворена панел дискусија, на која присутните имаа можност да постават прашања по однос на презентациите.

**Панел дискусија: прашања и мислења од присутните и став на Агенцијата по истите**

*Зоран Бојаровски, член на проектот за мониторинг на АВМУ и АЕК,* постави неколку прашања. Првото околу големата разлика на случаите решени со порамнување во 2014 и 2016 година, и на што се должи таа разлика. Второто прашање беше во однос на различното толкување на законот од страна на судиите, и дали Агенцијата ќе покрене постапка за различното работење на судиите во однос на случаите со прекршочните пријави, кои ги доставува Агенцијата до надлежниот суд. Третото прашање беше во однос на предлог измените во Изборниот законик и сугестиите на Агенцијата, односно дали Агенцијата ќе покрене некаква постапка за промени на овој законик.

*Одговор на д-р Зоран Трајчевски, директор на Агенцијата*

Агенцијата не е овластен предлагач на Изборниот законик, а она што е презентирано се само размислувања на Агенцијата. За согледувањата на Агенцијата од примената на Изборниот законик, неколкупати e информирано Министерството за правда, но одговор досега од нивна страна не е добиен. Агенцијата ќе направи напори да објасни дека сето она кое се предлага е подобро за сите учесници во изборите, вклучувајќи ги и самите медиуми, кај кои се врши изборно медиумско претставување. На Собранието на РМ останува дали ќе ги прифати согледувањата на Агенцијата.

Во однос на различното толкување за законот од различни судии, постои судија кој прво повикува да се спроведе порамнување, а потоа ги отфрла предметите, затоа што предметите не се доставени до судот во рок од 48 часа. Теоретски е невозможно да се спроведе порамнување во законскиот рок од 48 часа. Агенцијата за да спроведе порамнување, треба да достави доказ дека е доставена прекршочна пријава до радиодифузерот, која реално не може да се достави во рок од 48 часа. Дури радиодифузерот и да се согласи за порамнување, согласно Законот за прекршоци, има рок од 8 дена да ја плати глобата. Малку е чудно, што судиите со писмен доказ, инсистираа на порамнување, а потоа ги отфрлаа барањата за поведување прекршочни постапки. Постапките сè се уште во тек, се надеваме дека повисоките инстанци во судовите ќе ги земат во предвид поднесените аргументи на Агенцијата. Откако ќе завршат постапките, доколку се увиди дека за исти случаи судот постапува дијаметрално спротивно, постои можност да се побара и преиспитување на работата на тие судии. Во однос на тоа зошто било порамнувањето поголемо во 2014 од 2016 година, тоа е одлука на радиодифузерите, Агенцијата не може да знае, може само да претпоставува.

*Мухамер Беќири од телевизија Шења***,** истакна дека во потполност се согласува со предлог измените за интернет порталите и посочи дека доколку постои можност, ТВ Шења би сакала да се вклучи во процесот за воведување ред кај интернет порталите, бидејќи ситуацијата со интернет порталите во РМ е несериозна. Радиодифузерите плаќаат лиценци на државата, секојдневно објавуваат податоци за сопствеништво и сл. додека интернет порталите немат никаква законска обврска.

*Одговор на д-р Зоран Трајчевски, директор на Агенцијата*

Од пред еден месец, од страна на Асоцијацијата на маркетинг агенции официјално е покренета иницијатива до МИОА, а истата беше доставена и до Агенцијата, во насока на воведување на регистар на интернет порталите. Образложението на Асоцијацијата е дека значителна сума на финансиски средства се распределуваат кај интернет порталите, а притоа има проблем, во однос на критериумот според кој се распределуваат тие средства. Според нивните укажувања, финансиските средства за огласување, што ги добиват интернет порталите, веќе ги надминуваат средствата наменети за печатените медиуми и радијата. Потребно е да се воведе регистар на интернет портали, за да се знае кој им е сопственик и да се утврди критериум за мерење на посетеноста на интернет порталите, за да можат маркетинг агенциите реално да ги распределуваат средствата коишто ги добиват од нивните клиенти.

*Драган Секуловски од ЗНМ*, се произнесе во врска со интернет порталите, и го пренесе ставот на ЗНМ, дека од страна на овој вид на медиуми, треба да има поголема посветеност и професионален однос кон јавноста. Се согласи дека постојат интернет портали коишто немат импресум, но дека решавање на оваа состојба со Закон е погрешен концепт увиден преку компаративни анализи од другите земји, и дека давањето на законски обврски на интернет порталите, би влијаело на слободата на изразување. Даде коментар и во врска со годишниот извештај за работата на Агенцијата за 2016 година, за кој смета дека генерално е детален и опсежен. Во однос на последната седница на Советот на Агенцијата, каде дел од членовите имаа констатирано дека заклучоците на извештајот треба да се променат, а во насока на квалификациите за одредени телевизии дека се непрофесионални и политички настроени, постави прашање за ставот на Агенцијата за оваа појава и коментар за фактот дека ЗНМ бара од Собранието на РМ да се врати овој извештај на доработка.

*Одговор на д-р Зоран Трајчевски, директор на Агенцијата*

Советот на Агенцијата може да го прифати или да не го прифати извештајот за работа на Агенцијата, односно не може да ја менува содржината во извештајот. Одлуката која ја донесе Советот, е дека извештајот е прифатен. Во одлуката што ја донесе Советот на Агенцијата, во образложението, советниците ставија став којшто го изгласаа, меѓутоа ставот не влијае и нема никаква допирна точка со извештајот. Извештајот за работењето на Агенцијата за 2016 година, е пратен до Собранието на РМ, и е објавен на веб страната на Агенцијата.

*Зоран Фиданоски, член на Советот на Агенцијата,* се надоврза во однос на одржаната седница на Советот на Агенцијата, на која гласал воздржано за годишниот извештај за работа на Агенција за 2016 година. Појасни дека извештајот, Стручната служба го подготвила професионално и стручно, и во детали ги детектирала сите аномалии во работењето на медиумите, особено во делот околу медиумското претставување. За време на гласањето, гласал воздржано, бидејќи не се согласува со заклучокот што е вметнат во образложението на одлуката, која заедно како една целина со извештајот оди во Собранието на РМ. Ова го смета за спорен момент, бидејќи пратениците ќе го гласат извештајот, заедно со тој став што стои во одлуката.

*Одговор на д-р Зоран Трајчевски, директор на Агенцијата*

Собранието на РМ ќе го разгледува извештајот за работата на Агенцијата за 2016 година, а пратениците на пленарна седница или ќе го одобрат или нема да го одобрат. Одлуката што беше предмет на дискусијата, не е предмет на одобрување или разгледување од страна на Собранието на РМ. Одлуката што е пратена до Собранието на РМ, го одразува мислењето, ставовите, гледиштата, на дел од членовите на Советот во однос на ситуацијата со медиумите во Република Македонија, меѓутоа таа одлука не може законски да биде предмет на одобрување од страна на Собранието на РМ.

*Дејан Ѓеоргиевски од ЦРМ*, се согласи дека поставувањето на законска рамка за интернет порталите, е многу тешко да се реализира од повеќе причини, но дека лично и од аспект на организацијата во која работи, нема проблем тие да бидат регулирани како електронски публикации. Постави прашање за интернет порталите, односно веб страниците на политичките партии, кои ги уредуваат искусни и професионални новинари, поточно дали кај нив може да се очекува ист третман на неутралност во објавување на информациите.

*Одговор на д-р Зоран Трајчевски, директор на Агенцијата*

Согласно Изборниот законик, за изборите што требаше да се одржат во април, а се презакажаа и одржаа во декември 2016 година, Агенцијата имаше обврска да ги мониторира интернет порталите. Во однос на оваа законска одредба, Агенцијата зазема став дека нема да врши мониторинг на електронските портали, поради непостоење на регистар на електронски портали. Постојат сериозни портали, кои имаат голема посетеност, и се финансирани од сериозни меѓународни организации, а немат импресум. Впечатокот е дека говорот на омраза и дискриминација по било каква основа, најмногу се прави на интернет порталите, за кои едноставно не е можно покренување на никаква постапка, било против физичко, правно лице, политичка партија, здружение на граѓани, бидејќи реално нема кон кого да се крене постапка. Не станува збор за регулирање на содржината која се објавува, бидејќи нема начин за мерење на балансираноста на порталите, но правилата за изборниот молк треба да важат за сите медиуми. Доколку во периодот на изборниот молк, е забрането политичко рекламирање кај радиодифузерите, треба да биде забренето и кај порталите, доколку е забрането рекламирање на државните органи кај радиодифузерите, да биде забрането и кај порталите. Втората варијанта е да се избришат порталите од Изборниот законик, бидејќи никој не води регистар за нив, и не знае кои се сопствениците. Агенцијата од националните медиуми, беше повеќепати сериозно обвинувана дека не сака да врши мониторинг на интернет порталите, иако реално е невозможно да се врши мониторинг на истите.

*Дејан Ѓеоргиевски од ЦРМ* додаде дека, ако законот вели дека никој не може да го прекрши изборниот молк, тогаш тој што го осмислил законот, е должен да го најде тој што го прекршил молкот. Новинарите и медиумите не се секогаш тие коишто го кршат изборниот молк, бидејки тоа можат да го сторат и тие што се бават со кампањи. Надополни дека, што се однесува до приватните права, како клевета и плагијаризам, работата е што кај нас сите очекуваат за такви работи некој друг да ги штити правата, а тие права треба секој сам да си ги штити.

*Столе Наумов, новинар,* постави прашање околу порамнувањето во прекршочните постапки, односно дали во Изборниот законик се уште постои, бидејќи во Законикот нема намалување на казните.

*Одговор на д-р Зоран Трајчевски, директор на Агенцијата*

Во измените во Изборниот законик од ноември 2015 година, е избришана одредбата за порамнување. Мегутоа, во месец април 2016 година, кога имаше закажани избори, а потоа не се одржаа, Агенцијата директно до судот поднесе 3 прекршочни пријави, како што пишува во Изборниот законик. Една судијка, ја врати пријавата со допис, дека согласно Законот за прекршоци треба да се спроведе порамнување. Бидејки добивме официјален допис и толкување на законот од Врховниот суд, Агенцијата понатака за сите постапки спроведуваше порамнување. Кога по неуспешно завршената постапка за порамнување, Агенцијата поднесе прекршочна пријава со документација, истата судијка ни го врати предметот и донесе решение дека е задоцнето со поднесувањето на прекршочната пријава. Ова траеше во континуитет само со предметите кај две судијки.

*Столе Наумов, новинар,* додаде дека судии од другите градови во Македонија, поинаку постапуваат во однос на  законските постапки.

*Одговор на д-р Зоран Трајчевски, директор на Агенцијата*

Процесот на порамнување е дел од прекршочната постапка. Има постапки каде што е почнато порамнувањето во законските 48 часа или претходно во 72 часа (според претходниот Изборен законик), и ова никогаш досега не било проблематично за судовите и не се спорело, освен сега кога кај две судијки се водат прекршочни постапки за два медиума.

*Столе Наумов, новинар,* во однос на интернет порталите, надополни дека за жал фокусот е секогаш на медиумите, а не на политичарите, бидејќи изборниот молк можат да го прекршат и граѓани, корпоративни компаниски портали и сл. Постави прашање и во однос на одлуката на Советот на Агенцијата, да стави забелешка во однос на медиумите и Привремената комисија за следење на медиумското претставување, односно дали таквиот став не е задоцнет.

*Одговор на д-р Зоран Трајчевски, директор на Агенцијата*

Уште кога беа направени измените во Изборниот законик - август 2016 година, тогаш, а и после тоа, Агенцијата излезе со став дека на ваков начин, со политичко делегирање на членови во Привремената комисија е загрозена независноста на Агенцијата. Агенцијата уште тогаш, реагираше дека не се согласува со одлуката на четирите политички партии, во однос на формирањето на Привремената комисија.

*Одговор на Лазо Петрушевски, претседател на Советот на Агенцијата*

Заедно со стручната служба на Агенцијата, и Советот на Агенцијата има посочено дека не се согласува со формирањето на Привремената комисија. Советот одлучи да го оцени работењето на Привремената комисија, бидејќи работењето на Привремената комисија е дел од работењето на Агенцијата во 2016 година, и сега беше шанса Советот да го даде своето мислење. Предложи за повеќе информации да се погледне записникот од одржаната седница на Советот на Агенцијата, на која се дискутираше за годишниот извештај за работа на Агенцијата за 2016 година.

На крајот од дискусијата, д-р Зоран Трајчевски, директор на Агенцијата, се заблагодари за присуството на сите учесници на првиот јавен состанок во 2017 година.

Прилог:

* Листа на присутни на првиот јавен состанок за 2017 година.

**Прв јавен состанок за 2017 година, листа на присутни учесници**

|  |  |  |
| --- | --- | --- |
| **Листа на присутни учесници на првиот јавен состанок за 2017 година на Агенцијата за аудио и аудиовизуелни медиумски услуги** | | |
| **Бр.** | **Име и презиме** | **Институција** |
| 1 | д-р Зоран Трајчевски | Агенција за аудио и аудиовизуелни медиумски услуги |
| 2 | Лазо Петрушевски |
| 3 | Зоран Фиданоски |
| 4 | м-р Драгица Љубевска |
| 5 | м-р Ивона Муфишева |
| 6 | м-р Магдалена Довлева Давидовска |
| 7 | м-р Емилија Јаневска |
| 8 | м-р Емилија П.Камењарова |
| 9 | м-р Ивана Стојановска |
| 10 | м-р Арбен Саити |
| 11 | Горан Радуновиќ |
| 12 | Симе Златески |
| 13 | Јетон Исмаили |
| 14 | Агрон Адеми |
| 15 | Луција Ѓурковиќ |
| 16 | Цветанка Митревска |
| 17 | Весна Симоновска |
| 18 | Марина Трајкова |
| 19 | Милаим Абдураими |
| 20 | Валиде Јашари |
| 21 | Катерина Доневска |
| 22 | Мишко Талевски | МИОА |
| 23 | Наим П. | МРТ 2 |
| 24 | Филиана Кока | МРТ 1 |
| 25 | Ајнур Бафќари | ТВ Шења |
| 26 | Дејан Георѓиевски | ЦРМ |
| 27 | Билјана Бојкова | НВО Инфоцентар |
| 28 | Владимир Соколов | МИОА |
| 29 | Владимир Радосављевиќ | МИОА |
| 30 | Ана Мукоска | Институт за Општесвени, Хуман |
| 31 | Зоран Бојаровски | НВО Инфоцентар |
| 32 | Сања Фрковиќ | Делегација на ЕУ |
| 33 | Мира Димовска | Министерство за правда |
| 34 | Попов Дарко | МИА |
| 35 | Јулиана Ѓорѓиеска | ИП Системс |
| 36 | Лидија Велковска | МИА |
| 37 | Ангела Димитрова | ИСШС |
| 38 | Кристина Алексовска | ТВ 24 Вести |
| 39 | Столе Наумов | Новинар |
| 40 | Амет Муртези | ТВ 21 |
| 41 | Драган Секуловски | ЗНМ |
| 42 | Валентина Стоилковска | ИП СИСТЕМС |
| 43 | Кристина Алиовска | 24 Вести |
| 44 | Иле Петрушевски | ТВ НОВА |
| 45 | Мухамер Беќири | ТВ Шења |